Pinetown-ongeluk: Bestuurder hoor vandag oor borg | Maroela Media
Sanele Goodness May (23) van Swaziland het verlede Woensdag in die Pinetown-landdroshof verskyn om vir borgtog aansoek te doen. Die staat staan die aansoek teen.
May is op 6 September in hegtenis geneem op 23 aanklagte van moord, asook ŉ saak van nalatige en roekelose bestuur. Altesaam 22 mense is op die ongelukstoneel op die hoek van Field’s Hiill (M13) en Rishmondweg in Pinetown, dood verklaar. Die 23ste persoon het later in die hospitaal aan sy beserings beswyk. Dit het egter Woensdag aan die lig gekom dat nog ŉ persoon verlede week gesterf het, wat die dodetal op 24 bring, waarvoor May tereg staan.
Louis Barnard, May se prokureur, het verlede week in die hof aangevoer dat die moordaanklagte teen May nie sal staan nie. Hy het verwys na die saak van Jacob Humphrey, ŉ taxibestuurder in die Wes-Kaap. Humphrey is aangekla op 10 aanklagte van moord nadat hy verby ŉ ry voertuie gery en verby versperrings by ŉ treinspoor gejaag het. ŉ Trein het die taxi getref en 10 kinders is in die botsing dood. Hy is van moord aangekla, maar die appèlhof het dié aanklagte van die hand gewys en hom van strafbare manslag aangekla en gevolglik sy 20 jaar tronkstraf na agt jaar verminder.
Barnard het gesê om May aan moord skuldig te bevind, sal hulle moet kan bewys dat hy daardie aand selfmoord wou pleeg.
Polisieman skiet gesin, pleeg selfmoord